
Narva Linnavolikogu 09.12.2005 otsuse 
nr 167  ”Joaoru ja selle lähiala (II etapp) detailplaneeringu algatamine“ kehtetuks tunnistamine ja detailplaneeringu menetluse lõpetamine ning Narva Linnavolikogu 09.12.2004 otsuse nr 156/46 „Joaoru ja selle lähiala detailplaneeringu algatamine“ planeeringuala muutmine ja suurendamine.
1. Asjaolud ja menetluse käik

Joaoru ja selle lähiala (I etapp) detailplaneering on algatatud Narva Linnavolikogu 09.12.2004 otsusega nr 156/46 Narva Linnavalitsuse Arhitektuuri- ja Linnaplaneerimise Ameti ettepanekul.
Detailplaneeringu koostamise eesmärgiks on planeeritava maa-ala ehitusõiguse andmine, krundipiiride täpsustamine, heakorrastuse, haljastuse, liikluskorralduse (juurdepääsude ja parkimise) ja jalakäijate teede lahendamine ning tehnovõrkude asukoha määramine ja varustamisega lahendamine. Planeeritava ala pindala on ca 12,5 ha. Projekteerija on Hendrikson & Ko OÜ. Antud projekteerija poolt on esitatud eskiis, mille avalik arutelu toimus 15.09.2005.
Joaoru ja selle lähiala (II etapp) detailplaneering on algatatud Narva Linnavolikogu 09.12.2005 otsusega nr 167 Narva Linnavalitsuse Arhitektuuri- ja Linnaplaneerimise Ameti ettepanekul, kuna erinevatel põhjustel pole projekteerija Koot & Koot OÜ esitanud ühtegi planeeringu eskiisi, on planeeringu lähteülesanne, vastavalt Narva Linna ehitusmäärusele § 5, tänaseks aegunud.  Planeeritava ala pindala on ca 6,3 ha.
Narva Linnavalitsuse Arhitektuuri- ja Linnaplaneerimise Amet on seisukohal, et planeeringu II etapi menetlemine tuleb lõpetada ning muuta I etapi piire ja suurust selliselt, et planeering kataks ära ka II etapi ala ning loogilise jätkuna minna edasi ühe planeeringuga ning jätkata koostööd Hendrikson & Ko OÜ-ga. Planeeringu ala üldpindala on kokku ca 18,8 ha. Planeeritav ala asub Joaoru linnaosas ning piirneb läänest Raudsilla tänavaga ja lõunast poolest – raudtee maa-alaga.   
2. Õiguslikud alused

2.1. Vastavalt Planeerimisseaduse §10 lõikele 5 detailplaneeringu koostamise algatab ja koostamist korraldab kohalik omavalitsus. 

2.2. Narva linna ehitusmääruse §5 lõikele 8 ning Narva linna põhimääruse punktile 4.4.29  Linnavolikogu algatab detailplaneeringu.
2.3. Haldusmenetluse seaduse  § 64 lõige 1 kohaselt käesoleva jao sätteid kohaldatakse haldusakti kehtetuks tunnistamisele haldusorgani poolt. Kehtetuks tunnistamise kohta sätestatut kohaldatakse ka haldusorgani poolt haldusakti muutmise ja haldusakti kehtivuse peatamise suhtes.
2.4. Vastavalt Haldusmenetluse seaduse §64 lõikele 2 haldusorgan otsustab haldusakti kehtetuks tunnistamise kaalutlusõiguse kohaselt, kui seadus ei keela haldusakti kehtetuks tunnistada või ei kohusta haldusakti kehtetuks tunnistama.
2.5. Haldusmenetluse seaduse §68 lõige 2 kohaselt haldusakti kehtetuks tunnistamise otsustab haldusorgan, kelle pädevuses oleks haldusakti andmine kehtetuks tunnistamise ajal. Muu haldusorgan võib haldusakti kehtetuks tunnistada ainult seaduses sätestatud juhul. Pädevust ületades antud haldusakti võib tunnistada kehtetuks ka haldusakti andnud haldusorgan.
2.6. Vastavalt Haldusmenetluse seaduse §70 lõikele 1 kehtetuks tunnistamine vormistatakse iseseisva haldusaktiga, mille kohta kehtivad kõik tavalisele haldusaktile kohaldatavad nõuded.
3. Otsus
3.1 Tunnistada kehtetuks Narva Linnavolikogu 09.12.2005 otsuse nr 167 „Joaoru ja selle lähiala (II etapp) detailplaneeringu algatamine“ ja lõpetada detailplaneeringu menetlemine.
3.2 Muuta Narva Linnavolikogu 09.12.2004 otsusega nr 156/46 kinnitatud detailplaneeringu „Joaoru ja selle lähiala“ lähteülesande nr DP 14-2004 punktis 2.2 planeeritava ala pindalat suurendamise teel kuni 18,8 ha.
3.3 Kinnitada „Joaoru ja selle lähiala“ detailplaneeringu uued piirid vastavalt esitatud skeemile (lisatud).
4. Rakendussätted
4.1. Narva Linnavalitsuse Arhitektuuri- ja Linnaplaneerimise Ametil avaldada otsus ajalehes, milles Narva linn avaldab ametlikke teadaandeid.
4.2. Otsus jõustub seadusega sätestatud korras.
4.3. Käesolevat otsust on võimalik vaidlustada Tartu Halduskohtu Jõhvi kohtumajas 30 päeva jooksul alates jõustumisest.

